b'\n_START_ARTICLE_\nKarel Reisz\n_START_SECTION_\nFilminteresse\n_START_PARAGRAPH_\nEfter at have vist sine evner som freelance filmskribent redigerede Reisz for British Film Academy en l\xc3\xa6rebog om filmklipning. Han bidrog ogs\xc3\xa5 til filmtidsskrifter, f.eks. Sight and Sound og skabte sammen med bl.a. Lindsay Anderson, Penelope Houston, Gavin Lambert og Peter Ericsson det h\xc3\xb8jt respekterede og provokerende Sequence._NEWLINE_I 1952 blev han den f\xc3\xb8rste programredakt\xc3\xb8r hos National Film Theatre (senere en del af British Film Institute) med et repertoire af smalle, uafh\xc3\xa6ngige og ikke-britiske film. \xc3\x85ret efter udgav han The Technique of Film Editing (Filmklipningens teknik) der med sine siden flere end 30 oplag er blevet et standardv\xc3\xa6rk. Han h\xc3\xa6vdede selv, at han skrev den ud fra film han s\xc3\xa5, og at han p\xc3\xa5 det tidspunkt aldrig havde sat sine ben i et klipperum.\n_START_SECTION_\nDokumentarfilm\n_START_PARAGRAPH_\nSammen med bl.a. n\xc3\xa6vnte Lindsay Anderson og instrukt\xc3\xb8ren Tony Richardson grundlagde Reisz Free Cinema-bev\xc3\xa6gelsen med et manifest, der kr\xc3\xa6vede st\xc3\xb8rre realisme og mere spontanitet i film. Efter flere mindre dokumentarfilm slog han igennem i 1959 med We are the Lambeth Boys, en opmuntrende frisk dokumentarisk fort\xc3\xa6lling om arbejderklassens ungdom. Filmen var finansieret af bilfirmaet Ford, for hvem Reisz til geng\xc3\xa6ld skabte en r\xc3\xa6kke reklamefilm.\n_START_SECTION_\nSpillefilm\n_START_PARAGRAPH_\n\xc3\x85ret efter kom hans helt store kunstneriske gennembrud med spillefilmen L\xc3\xb8rdag aften, s\xc3\xb8ndag morgen, der byggede p\xc3\xa5 Alan Sillitoes roman af samme navn. Filmen, med Albert Finney i hovedrollen blev v\xc3\xa6rdsat verden over af b\xc3\xa5de publikum og anmeldere._NEWLINE_Blandt hans \xc3\xb8vrige spillefilm skal her n\xc3\xa6vnes kom Morgan! 1966 (da: Morgan, skrupravende sk\xc3\xb8r) med Davis Warner og Vanessa Redgrave, 1968 Isadora med Vanessa Redgrave, 1974 The Gambler med James Caan og i 1981 Den franske l\xc3\xb8jtnants kvinde med Meryl Streep og Jeremy Irons.'